Document ID: 31998R1726

KOMMISSIONENS FORORDNING (EF) Nr. 1726/98 af 22. juli 1998 om ændring af forordning (EØF) nr. 2037/93 om gennemførelsesbestemmelser til Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser for landbrugsprodukter og levnedsmidler
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler (1), senest ændret ved Kommissionens forordning (EF) nr. 1068/97 (2), særlig artikel 16, og
ud fra følgende betragtninger:
Med henblik på dels at styrke de beskyttede oprindelsesbetegnelser og de beskyttede geografiske betegnelser og dels at informere forbrugerne bør det EF-symbol, der er fastsat i Kommissionens forordning (EØF) nr. 2037/93 (3), senest ændret ved forordning (EF) nr. 1428/97 (4), stilles til rådighed for erhvervskredse;
for at undgå, at forbrugerne vildledes af de mange oplysninger i levnedsmiddelsektoren, bør der sikres en vis ensartethed i oplysningerne, når producenter og/eller forarbejdningsvirksomheder ønsker at udnytte de fordele, som de ved forordning (EØF) nr. 2081/92 indførte geografiske betegnelser og oprindelsesbetegnelser giver; det bør derfor fastsættes, at producenter og/eller forarbejdningsvirksomheder kan anvende de modeller, der er fastsat i denne forordning;
med henblik på at øge troværdigheden af det symbol, der karakteriserer landbrugsprodukter eller levnedsmidler, som er tildelt en geografisk betegnelse eller en oprindelsesbetegnelse, bør kontroltjenesten eller -organet angives på den etiket, der anvendes ved afsætningen af produktet;
forordning (EØF) nr. 2037/93 bør derfor ændres;
de i denne forordning fastsatte foranstaltninger er i overensstemmelse med udtalelse fra Udvalget for Geografiske Betegnelser og Oprindelsesbetegnelser -
UDSTEDT FØLGENDE FORORDNING:
Artikel 1
I forordning (EØF) nr. 2037/93 foretages følgende ændringer:
1) Som artikel 5b indsættes:
»Artikel 5b
Det EF-symbol, der er omhandlet i artikel 5a, består af de modeller, som er anført i bilag I, del A, til denne forordning. De angivelser, der kan anvendes sammen med symbolet, er anført i bilag I, del B, til denne forordning, samt de tilsvarende nationale traditionelle angivelser.
Ved anvendelse af EF-symbolet og angivelserne skal de tekniske reproduktionsregler, der er fastlagt i den grafiske vejledning i bilag II til denne forordning, overholdes.«
2) Som artikel 6a indsættes:
»Artikel 6a
En medlemsstat kan bestemme, at navnet på den kontroltjeneste eller det kontrolorgan, der er omhandlet i artikel 10 i forordning (EØF) nr. 2081/92, og som hører under dens egne kontrolstrukturer, skal angives på den etiket, der anvendes ved afsætningen af landbrugsproduktet eller levnedsmidlet.«
3) Bilaget til denne forordning indsættes som bilag I og II.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. juli 1998.

Labels: 3
17
15
6